十月二十一日夜
作者：孔平仲
朝代：宋

paragraphs: 紞紞有如打兩鼓，星河漫漫參在戶。
百鳥已棲人不行，西南洶洶有異聲。
有若鬼神移山嶽，又如戰敗百萬兵。
出門望見乃火起，椽落瓦裂咫尺鳴。
問之相去一里間，紅光爍爍侵天明。
長烟涌波月魄死，其間有物如撒星。
是時久旱水泉竭，高屋一燎如毛翎。
小兒但知聚看笑，不知擾擾人縱橫。
皇皇奔走最可念，耿耿不寢心飛驚。
明朝出視火起處，焦木頹垣不知數。
白頭老姥啼向天，嘆息之聲滿行路。